ماری لافۆرێت
ماری لافۆرێت (بە ئینگلیزی: Marie Laforet، فەڕەنسی: Marie Laforêt). گۆرانیبێژ و ئەکتەری دیاری فەڕەنسی (لەدایکبووی ٥ی تشرینی یەکەمی ١٩٣٩، مردووی ٢ی تشرینی دووەمی ٢٠١٩)، لە ساڵی ١٩٧٨دا ڕووی لە ژنێڤ کرد، و ڕەگەزنامەی وڵاتی سویسی وەرگرتووە.

ژیاننامە 
ماری لافۆرێت لە شارۆچکەی سۆولاج سور-مەر لە شاری مێدۆک، فەڕەنسا لەدایکبووە، کاری ھونەری لە ساڵی ١٩٥٩ دەست پێکرد کاتێک لە کۆتا خولەکدا لە پێشبڕکێیەکی بەھرەمەندەکان لە ڕادیۆیی فەڕەنسی (Naissance d'une étoile) سەرکەوتنی بەدەستھێنا. دوای ئەو سەرکەوتنە لەلایەن دەرھێنەرێکی فەڕەنسییەوە ھەلی ئەوەی پێدرا بەشداری لە فیلمێکی شانۆییدا بکات، دوای ئەو فیلمەش دووەم سەرکەوتنی وەکو ئەکتەر و گۆرانیبێژ بەدەستھێنا و ناوبانگێکی باشی لە فەڕەنسا پەیداکرد. لە ھەشتاکانی سەدەی ڕابردوودا لافۆرێت سەرنجی لەسەر کاری نواندن بوو، لە چەند فیلمێکی فەڕەنسی و ئیتاڵیدا بەشداری کرد. دوای چەند ساڵێک ھەندێک گۆرانی مۆسیقی بڵاوکرانەوە و شکستیان ھێنا، بەڵام لە ساڵی ١٩٩٣ بە ئەلبوومێکی نوێ، خۆی دەرخستەوە، دیسانەوە بەردەوام بوو لە کاری ئەکتەری، چ لەسەر شاشە و چ لەسەر شانۆ. لە ژمارەیەک شانۆگەری لە پاریس نمایشی دەستپێکردەوە، لەلایەن بینەران و ڕەخنەگرانەوە بە ھەمان شێوە ستایشی زۆری لێکرا، دوای کۆتا ئەلبوومی کە لە ئەیلوولی ٢٠٠٥ بڵاوی کردەوە لافۆرێت خانەنشینبوونی خۆی ڕاگەیاند و ڕوویکردە وڵاتی سویس و لە ژنێڤ نیشتەجێ بوو و ڕەگەزنامەی سویسڕی وەرگرت.

مەرگ 
ماری لافۆرێت لە ٢ی تشرینی دووەمی ساڵی ٢٠١٩ لە سویسرا کۆچی دوایی کرد، بەھۆی لێککەوتەکانی شێرپەنجەی سەرەتایی ئێسکەوە.

سەرچاوەکان 

گۆرانیبێژانی ژنی فەڕەنسی
ژنی گۆرانیبێژی پۆپ
لەدایکبووانی ١٩٣٩
مردووانی ٢٠١٩
نێژراوان لە گۆڕستانی پێر لاشێز
گۆرانیبێژە فەرەنسییەکانی سەدەی ٢١ەم